 MERCY KOSKEI Na MASHRIKA  MFALME Charles III anatarajiwa kuzuru Kenya wakati wowote mwaka huu ili kuimarisha uhusiano wa Uingereza na Jumuiya ya Madola. Safari hiyo, hata hvyo, inatarajiwa kuwa ya kihisia kwa Mfalme huyo kwani marehemu mamake Malkia Elizabeth III alifahamu kuwa amepandishwa kiti cha ufalme baada ya kifo cha babake Mfalme George VI mwaka wa 1952 akiwa hapa nchini. Kulingana na shirika la Mail, safari hiyo itakuwa ya kuhuzunisha kwa sababu italeta kumbukumbu ya Malkia akiwa mdogo mwanzoni mwa utawala wake. “Safari hii itakuwa ishara kwa utawala wake ambayo itasisitiza jinsi anavyoona Jumuiya ya Madola kwani anataka kuwaleta pamoja mataifa wanachama. “Anajua mpango huu utabadilisha uhusiano kati ya Familia ya Kifalme na mataifa mengine ya Jumuiya ya Madola, lakini ana nia ya kuhifadhi na kulinda maadili ya kawaida,” Mail ikaarifu. Hata hivyo, mwandani mwingine wa kifalme aliongeza “Mipango inawekwa ili Mfalme azuru Kenya baadaye mwaka huu. Anataka kutembelea Jumuiya ya Madola.” Mfalme Charles alikuwa anatarajiwa kutembelea Ufaransa kwa safari yake ya kwanza rasmi ya kifalme nje ya nchi, kama Mfalme lakini iliahirishwa dakika za mwisho kutokana na maandamano nchini humo. Hata hivyo, alisafiri na Malkia Camilla hadi Ujerumani kama ilivyopangwa kwa ziara ya siku tatu mwishoni mwa Machi, na kutembelea Berlin na Hamburg wakati wa safari hiyo. Mfalme huyo atawasili nchini hata kabla ya safari yake ya Ufaransa kupangwa upya. Ikumbukwe kwamba safari hii ni muhimu kwa utawala wa kifalme, kwani wakati huo Binti Elizabeth na Prince Philip walisafiri hapa nchini Februari 1952 kuanza ziara ya ulimwengu kwa niaba ya Mfalme George wa Sita. Februari 6, Elizabeth aliarifiwa kuwa babake amefariki ambapo alivikwa taji la Umalkia alipokuwa katika Hoteli ya Treetops katika Hifadhi ya Kitaifa ya Aberdare. Charles mwenyewe ametembelea Kenya mara nne, mara ya kwanza akiwa na dadake Princess Anne mnamo 1971, na safari zingine 1977, 1978 na 1987. Karibu na Hoteli ya Treetops kuna sehemu ya wazi inayoitwa Prince Charles Campsite, ambayo inasemekana kuwa mahali ambapo alifuga ndevu mara ya kwanza akiwa safarini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  